लेकिन बात इतनी ही नहीं है। वैसे कस्बे भी संकटग्रस्त हैं, जहाँ पलायन नहीं हुआ है और जो सौभाग्य से अभी तक अपराधियों के शिकंजे में नहीं आए हैं। मेरे गाँव के पास एक कस्बा है, लालगंज। यह ऐतिहासिक नगर है क्योंकि बुद्ध काल में इसके एक विकसित व्यापारिक केंद्र होने की जानकारी मिलती है, तब इसका नाम नादियग्राम था। सत्ररहवीं सदी में यूरोपीय व्यापारियों ने यहाँ शोरे की फैक्टरियाँ लगाई थीं। कोलकाता को बसाने वाला जॉब चार्नक पहले यहीं की एक शोरा फैक्टरी का प्रबंधक था, उसकी सुविख्यात प्रेमिका भी शायद यहीं की थीं, लेकिन आज लगभग तीस हजार की आबादी वाला यह एक कस्बा है और इसके सारे उद्योग-धंधे नष्ट हो चुके हैं। है। लकड़ी का नक्काशीदार पलंग और उपस्कर इसका आखिरी उद्योग था, जो टिक प्लाई और सनमाइका के बढ़ते प्रचलन के साथ ही समाप्त हो गया।